Wikiloc - LA VOLTA AL MORTIROLO
Turisme El Berguedà
Turisme El Berguedà on Wikiloc
LA VOLTA AL MORTIROLO on Wikiloc

LA VOLTA AL MORTIROLO
Berga-La Baells-coll de Vinyoles-La Nou de Berguedà-Malanyeu-C-16-La Nou de Berguedà-coll de Vinyoles-La Baells-Berga
Introducció.
El pas del Mortirolo (1.851 m), també conegut com a pas de la Foppa, és un port de muntanya italà que comunica les zones alpines de l'alta Valtellina i l'alta Val Camonica.
Es tracta d'un recorregut que mai no ha sigut gaire freqüentat excepte a finals d'abril del 1945 en què s'hi desenvoluparen combats entre partisans i tropes alemanyes durant la seva retirada cap a Alemanya.
Després de quedar durant molts anys com a carretera secundària de muntanya, la situació es capgirà a partir del 1990, quan fou inclòs en el recorregut del Giro d’Itàlia, a causa dels seus pendents molt accentuats i constants en el seu vessant septentrional. Després de ser asfaltat, la cursa ciclista hi ha passat més vegades. Hi han tingut lloc algunes proeses que han entrat en la llegenda del ciclisme com la fuga solitària de l'aleshores emergent ciclista italià Marco Pantani el 1994 que es deslliurà de cotitzats adversaris com Miguel Indurain o Claudio Chiappucci.
Té una longitud d'uns 12,5 km i un desnivell de 1.300 metres. El pendent mitjà és superior al 10% i en alguns sectors arriba fins al 18%.
Al Berguedà no hi tenim el pas del Mortirolo per bé que una ruta circular per la zona del Catllaràs ha pres simbòlicament aquest nom per l’acumulació de diverses rampes de fort desnivell en pocs quilòmetres, només aptes pels ciclistes més valents. Lluny, però, de la duresa continuada de l’autèntic pas del Mortirolo italià.
Descripció
La ruta comença a l’aparcament que trobarem a l’entrada de Berga sud, al capdavall del passeig de la Pau, a 661 metres d’alçada. Sortirem en direcció al Passeig que seguirem fins al capdamunt per seguir cap a la dreta per la ronda Moreta, la carretera de Ribes i emprendre la carretera C-1411z fins al coll de Santa Magdalena. Passat el coll seguirem per la carretera vella de Cercs (C-1411a) uns poc metres ja que ben aviat seguirem per la carretera principal BP-4654 fins creuar la C-16 per sota. Un cop creuada aquesta carretera principal iniciarem la baixada que ens portarà fins a l’embassament de la Baells seguint per la C-26 en direcció Vilada i Ripoll.
Un parell de quilòmetres passat el pont sobre la Baells, trobem una desviació a mà esquerra que indica la Nou. Cal seguir per aquí i iniciar la primera rampa que ens portarà a superar 250 metres de desnivell en poc menys de 4 quilòmetres que ens portaran fins al pla de Clarà. Un descans en forma de pla i baixada pels plans de Margenet ens portarà fins al poble de la Nou que creuarem per afrontar el segon ascens fins a Malanyeu.
Abans d’arribar al poble, caldrà desviar-nos cap a l’esquerra per la carretera que ens portarà a trobar la C-16 seguint el torrent de Malanyeu. Un cop a baix, cal seguir la carretera principal, avall, en direcció Berga-Barcelona fins a l’entrada de l’embassament de la Baells on agafarem la desviació a mà esquerra en direcció La Nou de Berguedà. La carretera BV-4022 ens portarà pel tercer ascens de la jornada fins arribar al poble de La Nou. Un cop aquí seguirem avall fins al santuari de Lurdes on agafarem la carretera que ens portarà novament cap als Plans de Margenet i el Pla de Clarà per baixar fins la C-26 i agafar-la a mà dreta per retornar cap a Berga, punt d’inici i final de l’itinerari.